OBH 3704/2003
Az állampolgári jogok országgyűlési biztosának jelentése
Előadó: Tomolák Katalin
A vizsgálat megindítása:
	A panaszos az állampolgári jogok országgyűlési biztosához intézett beadványában sérelmezte, hogy Nyírvasvári Község Képviselő-testületéhez ez év januárjában benyújtott rendszeres gyermekvédelmi támogatás iránti kérelmére közel öt hónap elteltével sem született döntés.
	A panaszos beadványában foglaltakkal kapcsolatban felmerült az Alkotmányban rögzített jogállamiságból eredő jogbiztonsághoz, ezen belül a tisztességes eljáráshoz fűződő jog, valamint az ifjúság létbiztonságához fűződő joga sérelmének alapos gyanúja, ezért az állampolgári jogok országgyűlési biztosáról szóló 1993. évi LIX. törvény 16. § (1) bekezdésében kapott felhatalmazásom alapján az ügyben vizsgálatot indítottam.
	Az ügyben illetékes Nyírvasvári Község jegyzőjétől a keletkezett dokumentumokat bekértem, azokat áttanulmányoztam.
Az ügy jogszabályi háttere:
A Magyar Köztársaság Alkotmánya
•	2. § (1) A Magyar Köztársaság független, demokratikus jogállam. 
•	16. § A Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit.
•	1957. évi IV. törvény az államigazgatási eljárás általános szabályairól
15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat, pedig csak törvény, törvényerejű rendelet vagy kormányrendelet állapíthat meg.
15. § (2) A testületi szerv hatáskörébe tartozó egyedi államigazgatási ügyben az (1) bekezdésben meghatározott határidőn belül, vagy ha ez nem lehetséges, legkésőbb a soron következő testületi ülésen kell határozni.
A tényállás és a vizsgálat megállapításai:
	Nyírvasvári Község jegyzőjének tájékoztatása, valamint a rendelkezésemre bocsátott iratok tanúsága szerint a panaszos 2003. január 20-án rendszeres gyermekvédelmi támogatás iránt benyújtott kérelmét a Képviselő-testület 2003. július 18-án megtartott ülésén bírálta el, és a támogatást a kérelem benyújtásának napjától visszamenőleg megállapította a panaszos részére. A jegyző tájékoztatása szerint képviselő-testület a hatáskörébe tartozó szociális kérelmekről alkalmanként egyszerre dönt, visszamenőleges hatállyal.
	Vizsgálatom során megállapítottam, hogy a képviselő-testület azzal, hogy a panaszos által igényelt támogatás odaítéléséről csak több hónap elteltével döntött, az Alkotmány 2. § (1) bekezdésében rögzített demokratikus jogállamiságból eredő jogbiztonsággal, ezen belül is a tisztességes eljáráshoz való joggal összefüggésben visszásságot okozott, továbbá az Alkotmány 16. §-ban foglalt, az ifjúság létbiztonságához fűződő joga sérelmének közvetlen veszélyét keletkeztette. Az alkotmányos joggal kapcsolatos visszásság, illetve közvetlen veszélye annak ellenére fennállt, hogy utóbb a képviselő-testület visszamenőleg megállapította a panaszos által igényelt támogatást, vagyis orvosolta az igénylő sérelmét.
	A jogsértések elkerülése érdekében az Obtv. 21. § (1) bekezdésében kapott felhatalmazásom alapján Nyírvasvári Község jegyzőjénél kezdeményezem:
	– hogy - a jövőre nézve - hasonló esetekben az államigazgatási eljárás általános szabályairól szóló törvény vonatkozó rendelkezései alapján járjon el.
Budapest, 2003. szeptember 11.
Takács  Albert